ঠিকমত নিয়ম মেনে গাড়ি পার্ক করে এবার প্রবেশ নায়গ্রা ফল্‌স স্টেট ভিজিটিং সেন্টারে অর্থাত আমরা যাকে বলি ট্যুরিস্ট ইনফরমেশন সেন্টার। তারপর খুঁটিনাটি সব খোঁজখবর নিয়ে যাওয়া হল অবজারভেশন টাওয়ারে। টিকিট কেটে এবার লম্বা কিউতে দাঁড়িয়ে দূর থেকে জলবজ্র বা থান্ডার ওয়াটারের তর্জন গর্জনের আভাস। লিফটে নেমে চড়ে বসলাম 'মেইড অফ দ্যা মিস্ট' বোট রাইডে। টিকিটের সাথে প্রত্যেক যাত্রীর হাতে ছিল নীল রংয়ের সূক্ষ্ম পলিথিনের রেনকোট। মাথা থেকে পা অবধি মোরব্বা করে রেনকোটে মুড়ে সেই 'মেইড অফ দ্যা মিস্ট' বোট রাইডের জন্য প্রস্তুত হলাম আমরা। রেনকোট বা ওয়াটারপ্রুফ বলি আমরা যাকে আমেরিকায় তার নাম "পঞ্চ"। নীল "পঞ্চ" পরে যেতে হয় মেইড অফ দ্যা মিস্ট রাইডে । যন্ত্রচালিত নৌকাবিলাস। ঢেউয়ের প্রতিকূলে জলপ্রপাতের আঙিনায় পা বাড়ানো। যত কাছে যাই তত উত্তেজনার পারদ বাড়তে থাকে। আর বাড়ে জলবজ্রের শব্দ। একটা জায়গায় গিয়ে অনুভব করলাম জলপ্রপাতের জলকণার চাদর আমাদের রেনকোটের ওপর। আর তার গম্ভীর গর্জন। দুরন্ত ও দুর্দান্ত ঢেউয়ের উথালপাথাল জলরাশিতে দোদুল্যমান নৌকাবিলাস তাও আবার বিদেশের বুকে। জলপ্রপাতের নীচে জলকণার অবাধ পতন ও সাথে সাথে লাফিয়ে তার উত্তরণের ফলে এক মায়াবী কুয়াশা রচিত হয় যার রং ধোঁয়াটে আবার হালকা গোলাপীও । এক আধিভৌতিক অনুভূতি হয় যেন।